Afsettingsbevel teen Darling-boer teruggetrek | Maroela Media
(Argieffoto ter illustrasie: Kwanalu/Facebook)
Die departement van landbou, grondhervorming en landelike ontwikkeling het besluit om die afsettingsbevel teen Ivan Cloete, 'n bruin boer van die plaas Colenso by Darling in die Wes-Kaap, terug te trek.
Annette Steyn, die DA se woordvoerder oor landbou, sê nié net mag Cloete nou op die plaas aanbly nie, maar sal hy ook voorsien word van 'n 30 jaar-huurooreenkoms met dieselfde voorwaardes as wat van toepassing is op kommersiële huurkontrakte.
Maroela Media het vroeër berig die departement het die plaas Colenso amptelik aan Cloete toegeken, maar dieselfde stuk grond daarna aan 'n MK-veteraan gegee. Die nuwe begunstigde het glo noue politieke bande en is reeds 'n suksesvolle sakeman. Cloete is toe beveel om die plaas te ontruim.
Die departement het nou ná 'n ondersoek in 'n verslag, wat aan die portefeuljekomitee oor landbou, grondhervorming en landelike ontwikkeling voorgelê is, toegegee dat "dit duidelik is dat Cloete sedert 2012 nie regverdig behandel is nie".
"Dit is uit die ondersoek duidelik dat die plaas Colenso aan Cloete toegeken sou word, maar senior amptenare van die departement het besluit om dit aan 'n ander persoon toe te ken," lui die verslag.
Volgens die verslag was daar beslis onreëlmatighede en onbehoorlike optrede wat Cloete in 'n moeilike posisie geplaas het aangesien hy van die een plek na die ander moes verhuis.
"Gevolgebestuur word geneem teen alle senior bestuur en amptenare wat deelgeneem het aan die geïdentifiseerde onreëlmatighede en wanbestuur."
Steyn sê die DA sal nou vra dat dissiplinêre stappe gedoen word teen die amptenare wat aan die voorpunt van die onwettige afsettingsbevel was.
Dr. Theo de Jager, Saai se uitvoerende direksievoorsitter, het intussen die departement se besluit om die afsettingsbevel terug te trek, verwelkom.
The state withdrew the eviction of farmer Ivan Cloete of the Western Cape who got evicted from his land reform farm to make way for a wealthy MK cadre. Thank you to all who added their voices to push back against a fundamental injustice!
— Theo de Jager (@TheoDJager) March 20, 2021
Veiligheidswag met brandwonde dood aangetref by busstasie
Dit is puik nuus gesien in die lig van soveel ongeruimdhede. 'n Oorwinning vir landbou en geregtigheid. Ivan Cloete mag jy 30 geseënde jare boer!!!
Die gebeure maak my benoud en laat my terug dink aan die grondgrype van die Zanu Pf in Zimbwabwe
Dit is wat gebeur as die druk volgehou word!! Dagvaar sommer die spul skurke ook nog boonop en eis vir die ongerief!!